Predkladacia správa

V Zbierke zákonov zo dňa 18. apríla 2002 pod č. 186/2002 Z. z. bolo uverejnené oznámenie Ministerstva zahraničných vecí Slovenskej republiky o podpísaní rozhodnutia Asociačnej rady č. 6/2001 medzi Európskou úniou a Slovenskou republikou, ktorým sa prijímajú implementačné pravidlá na uplatňovanie ustanovení o štátnej pomoci uvedené v článku 64 ods. 1 bode iii a ods. 2 podľa článku 64 ods. 3 Európskej dohody zakladajúcej pridruženie medzi Európskymi spoločenstvami a ich členskými štátmi na jednej strane a Slovenskou republikou na druhej strane a v článku 8 ods. 1 bode iii a ods. 2 podľa článku 8 ods. 3 Protokolu č. 2 k tejto dohode o výrobkoch Európskeho spoločenstva uhlia a ocele (ESUO). Rozhodnutie Asociačnej rady č. 6/2001 bolo podpísané 22. novembra 2001 s tým, že nadobudlo platnosť 1. decembra 2001.
	V nadväznosti na uvedené bolo potrebné všetky programy, v rámci ktorých sa poskytuje štátna pomoc v súlade so zákonom č. 231/1999 Z. z. o štátnej pomoci v znení neskorších predpisov upraviť v zmysle Implementačných pravidiel štátnej pomoci schválených rozhodnutím Asociačnej rady č. 6/2001 medzi Európskou úniou a Slovenskou republikou.
	Ministerstvo výstavby a regionálneho rozvoja SR je vyhlasovateľom Programu pomoci rozvoja bytovej výstavby realizovanej formou poskytovania bankových záruk za úvery, ktorý vláda Slovenskej republiky schválila uznesením č. 673 z 11. augusta 1999. Zmenu a doplnenie tohto programu schválila na 187. rokovaní vlády Slovenskej republiky zo dňa 15. novembra 2001 pod bodom č. 5.
Predmetný program bol v spolupráci s Úradom pre štátnu pomoc zosúladený s Implementačnými pravidlami štátnej pomoci schválenými rozhodnutím Asociačnej rady č. 6/2001 medzi Európskou úniou a Slovenskou republikou a v tejto podobe sa predkladá na schválenie vláde Slovenskej republiky, ako „Program štátnej pomoci rozvoja bytovej výstavby realizovanej formou poskytovania bankových záruk za úvery“.
	Základné princípy pôvodne schváleného programu zostali zachované, t.j. poskytovanie bankových záruk za úvery smerujúce do novej bytovej výstavby a do obnovy bytového fondu. V súlade s ustanoveniami zákona č. 231/1999 Z. z. ide o nepriamu formu podpory. Program bol upravený do novej štruktúry v súlade s požiadavkami vyplývajúcimi z rozhodnutia Asociačnej rady č. 6/2001 a doplnený o časti dotýkajúce sa právneho základu pre uplatňovanie predmetného programu, výpočtu výšky štátnej pomoci podľa Nariadenia Európskej komisie č. 70/2001 z 12. januára 2001 o aplikácii článkov 87 a 88 zmluvy o ES o podpore štátu malým a stredným podnikateľom - v časti poskytovania štátnej pomoci pre malých a stredných podnikateľov a doby trvania programu do 31.12.2010.
	Úrad pre štátnu pomoc vydal listom č. 110/2003/01 zo dňa 11. februára 2003 súhlasné stanovisko k poskytovaniu štátnej pomoci v rámci Programu štátnej pomoci rozvoja bytovej výstavby realizovanej formou poskytovania bankových záruk za úvery s účinnosťou od 1 februára 2003. Stanovisko Úradu pre štátnu pomoc je súčasťou materiálu, ako jeho príloha.
Materiál bol predmetom medzirezortného pripomienkového konania a vyhodnotenie pripomienok je súčasťou materiálu. 
V rámci medzirezortného pripomienkového konania uplatnil zásadné pripomienky Úrad vlády SR. Všetky zásadné pripomienky boli v návrhu akceptované a materiál sa predkladá na rokovanie vlády bez rozporov.